CELEX: 32016R0345
Language: fi
Date: 2016-03-10 00:00:00
Title: Komission täytäntöönpanoasetus (EU) 2016/345, annettu 10 päivänä maaliskuuta 2016, konttien liikkeistä saatujen tietojen ilmoittamistiheydestä, tietojen muodosta ja tietojen toimitustavasta

11.3.2016   
            
            
               FI
            
            
               Euroopan unionin virallinen lehti
            
            
               L 65/38
            
         KOMISSION TÄYTÄNTÖÖNPANOASETUS (EU) 2016/345,
   annettu 10 päivänä maaliskuuta 2016,
   konttien liikkeistä saatujen tietojen ilmoittamistiheydestä, tietojen muodosta ja tietojen toimitustavasta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon jäsenvaltioiden hallintoviranomaisten keskinäisestä avunannosta sekä jäsenvaltioiden hallintoviranomaisten ja komission yhteistyöstä tulli- ja maatalousasioita koskevan lainsäädännön moitteettoman soveltamisen varmistamiseksi 13 päivänä maaliskuuta 1997 annetun neuvoston asetuksen (EY) N:o 515/97 (1) ja erityisesti sen 18 c artiklan,
   sekä katsoo seuraavaa:
   
               (1)
            
            
               Asetuksessa (EY) N:o 515/97 säädetään, että rahdinkuljettajien on toimitettava komission hallinnoimaan CSM-rekisteriin konttien liikkeitä koskevia tietoja asetuksen 18 a artiklan 6 kohdassa lueteltujen tapahtumien osalta, mutta vain jos ne ovat tiedot ilmoittavan rahdinkuljettajan tiedossa ja jos tällaisia tapahtumia koskevat tiedot on tuotettu, kerätty tai viety niiden sähköisiin tietokantoihin.
            
         
               (2)
            
            
               Jotta voidaan varmistaa konttien liikkeitä koskevien tietojen oikea-aikainen analyysi, turvata kyseisten tietojen esteetön siirtyminen meriliikenteen harjoittajilta CSM-rekisteriin ja taata, että tietojen koodaamistapojen moninaisuus pysyy hallittavalla tasolla, on määritettävä CSM-tietojen ilmoittamistiheys, muoto ja toimitustapa.
            
         
               (3)
            
            
               Konttiliikenteen volyymin ja säännöllisten muutosten vuoksi petosten tosiasiallinen havaitseminen riippuu pitkälti siitä, että konttien epäilyttävät liikkeet havaitaan ajoissa. Jotta voidaan varmistaa, että saatuja tietoja käytetään tehokkaasti sen riskin rajoittamiseen, että epäilyttävät kuljetukset siirretään määrittelemättömään paikkaan ennen kuin ne on voitu tosiasiallisesti havaita, rahdinkuljettajat olisi velvoitettava toimittamaan CSM-tiedot CSM-rekisteriin viimeistään 24 tunnin kuluttua siitä, kun ne on tuotettu, kerätty tai viety rahdinkuljettajan sähköiseen tietokantaan.
            
         
               (4)
            
            
               Toimialalle aiheutuvan taloudellisen rasituksen vähentämiseksi ja CSM-tietojen toimittamisen helpottamiseksi rahdinkuljettajat olisi velvoitettava käyttämään jompaakumpaa tärkeimmistä standardeista, jotka ovat ANSI ASC X12 ja UN/EDIFACT. ANSI ASC X12 on American National Standards Instituten (ANSI) organisaatioiden välisen tiedonsiirron (EDI) protokolla, kun taas UN/EDIFACT on Yhdistyneiden kansakuntien kehittämä EDI-standardi. Tällaisten standardien käytön pitäisi vähentää rahdinkuljettajille aiheutuvia täytäntöönpanokustannuksia, koska niiden katsotaan olevan yleismaailmallisesti käytössä merenkulkualan organisaatioiden välisessä tiedonsiirrossa.
            
         
               (5)
            
            
               Jotta voidaan varmistaa tietojen turvallinen toimittaminen ja taata toimitettujen tietojen luottamuksellisuuden ja eheyden asianmukainen taso, CSM-tietojen toimittamisessa olisi käytettävä Internet Engineering Task Forcen (IETF) suunnittelemaa SFTP-protokollaa (Secure Shell File Transfer Protocol). Tämä toimitustapa takaa vaaditun turvallisuustason, ja toimiala pitää sitä hyväksyttävänä täytäntöönpanon toteuttamiskelpoisuuden kannalta. Täytäntöönpanokustannusten alentamiseksi rahdinkuljettajilla olisi oltava mahdollisuus käyttää myös muita toimitustapoja sillä ehdolla, että ne takaavat SFTP-protokollaan verrattavan tietoturvatason.
            
         
               (6)
            
            
               CSM-tietojen toimittamiseen liittyvän taloudellisen rasituksen vähentämiseksi rahdinkuljettajien pitäisi voida toimittaa kaikki tuotetut, kerätyt tai niiden sähköisiin tietokantoihin viedyt CSM-tiedot valikoimatta tiettyjä CSM-tietoja. Tällaisissa tapauksissa komissiolla ja jäsenvaltioiden toimivaltaisilla viranomaisilla pitäisi olla oikeus tarkastella ja käyttää kyseisiä tietoja asetuksen (EY) N:o 515/97 säännösten mukaisesti.
            
         
               (7)
            
            
               Tässä asetuksessa säädetyt toimenpiteet ovat asetuksella (EY) N:o 515/97 perustetun komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   CSM-tietojen ilmoittamistiheys
   Rahdinkuljettajien on toimitettava tuotetut, kerätyt tai niiden sähköisiin tietokantoihin viedyt täydelliset CSM-tiedot CSM-rekisteriin viimeistään 24 tunnin kuluttua siitä, kun ne on syötetty rahdinkuljettajan sähköisiin tietokantoihin.
   Asetuksen (EY) N:o 515/97 18 a artiklan 5 kohdassa tarkoitetut aikaisemmat CSM-tiedot on toimitettava 24 tunnin kuluessa siitä, kun ensimmäiset sellaiset CSM-tiedot on tuotettu tai kerätty rahdinkuljettajan sähköisiin tietokantoihin, joista käy ilmi, että kontti on tarkoitus tuoda unionin tullialueelle.
   2 artikla
   CSM-tietojen muoto
   Rahdinkuljettajien on ilmoitettava CSM-tiedot ANSI ASC X12- tai UN/EDIFACT-standardin mukaisesti.
   3 artikla
   CSM-tietojen toimitustapa
   1.   Rahdinkuljettajien on toimitettava CSM-tiedot käyttäen SFTP-protokollaa (Secure Shell File Transfer Protocol).
   Rahdinkuljettajat voivat käyttää CSM-tietojen toimittamiseen muitakin tapoja, jos kyseiset tavat takaavat SFTP-protokollaan verrattavan turvallisuustason.
   2.   CSM-tietojen toimittamisessa voidaan käyttää joko
   
               a)
            
            
               yksittäisten CSM-tietojen valikoivaa ilmoittamista asetuksen (EY) N:o 515/97 18 a artiklan 6 kohdan mukaisesti tai
            
         
               b)
            
            
               kaikkien tuotettujen, kerättyjen tai rahdinkuljettajan sähköisiin tietokantoihin vietyjen CSM-tietojen toimittamista yksittäisiä CSM-tietoja valikoimatta.
            
         Jos rahdinkuljettaja toimittaa CSM-tiedot b alakohdan mukaisesti, se hyväksyy, että komissiolla ja jäsenvaltioilla on oikeus tarkastella ja käyttää kyseisiä tietoja asetuksessa (EY) N:o 515/97 säädettyjen ehtojen mukaisesti.
   4 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä syyskuuta 2016.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 10 päivänä maaliskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 82, 22.3.1997, s. 1.